Heger, Eduard, poslanec NR SR (2018-09-19):
Dobré ráno, pán predsedajúci, pán minister, vitajte, kolegyňa, kolegyne, pardon, už máme dve, kolegovia, ja kratučko k tomuto chcem vystúpiť a možno dotknúť sa teda tých jednotlivých oblastí, ktoré ste, pán minister, prezentovali vo svojom úvodnom slove. Ako prvé by som sa dotkol práve tých dotácií na výstavbu nabíjacích staníc, a teda infraštruktúry, ako ste to nazvali. My sa na toto pozeráme z toho pohľadu, že chceme naozaj investovať do alternatívnych zdrojov, tak by to malo byť podľa nás iným spôsobom robené a teraz by som vám povedal, že prečo si to myslíme. Pretože ministerstvo hospodárstva napríklad teda v roku 2017 dotovalo kúpu elektromobilov. Podľa nás táto podpora, tak ako bola postavená, je podpora hlavne pre bohatých, alebo teda pre podnikateľov. Preto si myslíme, že toto je slabý a málo účinný nástroj na rozvoj tohto segmentu a ide svojím spôsobom o len čiastkovú a kozmetickú podporu. V roku 2017 sa vyčerpalo takmer 1,85 mil. a dotovalo sa 445 elektromobilov, čo je dokonca menej, ako sa očakávalo. Podľa nás aj toto je indikátor toho, že tá stratégia nie je nastavená správne. Myslíme si, že je dôležité, aby sa vypracovala nejaká koncepcia, nejaká dlhodobá stratégia na podporu elektromobility ako takej, ktorá aj dnes na ministerstve dopravy chýba. Myslíme si, že by sa malo výrazne viac podporovať, teda ak chceme takéto dotácie dávať, tak by sa mali smerovať na vedu a výskum, a teda by sa mal, tieto, tieto, táto podpora by mala smerovať teda na podporu výskumu tohto segmentu, a nie na nákup hotových výrobkov, to je asi ten najväčší, najväčší pomer, že opäť zameriavame sa tu na to, aby sme teda zaplatili alebo dali ľuďom príspevok na to, aby si kúpili hotový výrobok, čo sa míňa tomu potenciálu, ktorý v tejto oblasti máme, a dá sa povedať, že budujeme ho na zelenej lúke, a preto si myslíme, že súčasná vláda k tomu nepristupuje koncepčne a systematicky s cieľom využiť potenciál, ktorý v tejto oblasti je. Myslíme si taktiež, že väčšia podpora by mala byť, ak sa chceme venovať teda elektromobilite, tak skôr do, či už verejnej dopravy, pretože tam ten efekt bude omnoho väčší ako u samotných užívateľov jednotlivých áut, ale v prípade, že by sa investovali tieto zdroje do podpory elektrických autobusov alebo taxíkov, ktoré sú elektromobily, keďže toto sú prostriedky, ktoré jednak prepravujú omnoho väčší počet ľudí a sú omnoho viacej na cestách v daných intenzitách, tak by mali omnoho väčší prínos. Čo sa týka energetickej efektívnosti, ktorá vlastne sa rozširuje z Bratislavy na celé Slovensko, keď už teda ste sa rozhodli to riešiť formou dotácií, tak toto sa môže zdať ako logický krok, ale k tomu teraz nechcem venovať nejakú väčšiu pozornosť, ale chcem hovoriť o tom alebo krátko len spomenúť, že my sme súčasťou projektu Európskej únie, ktorá je zameraná aj na zníženie energetickej náročnosti. Ak si však uvedomíme, že máme niečo cez 15-tisíc verejných budov a väčšina z nich bola postavená medzi rokmi 1964 a 1990, tak je veľmi ľahké si domyslieť, že sú v stave, ktorú, ktoré, kde potrebujú naozaj renováciu na to, aby boli energeticky efektívne, a toto ak chceme robiť, tak opäť cez prizmu Hodnoty za peniaze, cez prizmu efektivity využívania verejných prostriedkov, je dôležité, aby sa určili nejaké priority, a na to, aby sme mohli určiť priority v tom, ktoré budovy opravovať a obnovovať, je dôležitá ich pasportizácia. Na toto poukazuje dlhodobo aj verejná obec a verejn..., odborníci, teda odborná verejnosť, prepáčte, a hovoria vlastne o tom, že v minulosti obnovo..., sa obnovovali verejné budovy tempom 1 % za rok, teda táto štatistika je z rokov 2007 až 2013, čo je, teda primárne postihuje vaše obdobie vládnutia, čo je, samozrejme, veľmi málo. Nie je žiadnym tajomstvom to, že vaša vláda zanedbáva akýkoľvek rozvoj a investíciu, nejakú systematickú investíciu do, do obnovy a skôr to robí nekoncepčne alebo podľa svojich, by som povedal, politických priorít. Čiže táto pasportizácia stále nie je hotová a vlastne pasportizácia je ten nástroj, ktorý jasne ohodnotí každú budovu, a máme vlastne ku každej budove ten pasport, alebo teda veľmi konkrétne popísaný, v akom je stave, na základe čoho potom aj vyplýva, či do takej budovy investovať, do akej miery investovať a v akom čase. Čiže sú to veľmi kvalitné, tvrdé dáta, podľa ktorých sa dá potom táto stratégia nastaviť, aby sme vedeli, čo chceme obnovovať. To je všetko, čo som chcel k tomuto povedať. Ďakujem pekne za pozornosť.